Bannað verður að leigja út rafskútur í Ósló milli ellefu á kvöldin og fimm á morgnana frá fyrsta september. Hvergi í borgum og bæjum í Evrópu eru fleiri slík farartæki miðað við höfðatölu. Þeim verður fækkað umtalsvert.
Borgarráð Óslóar samþykkti í dag bann við útleigu á rafskútum frá ellefu að kvöldi til fimm að morgni alla daga vikunnar. Bannið gengur í gildi fyrsta september. Leiguskútum verður sömuleiðis fækkað til muna.
Í fréttatilkynningu sem borgaryfirvöld sendu frá sér í dag segir að hvergi í evrópskum borgum og bæjum séu fleiri slík farartæki miðað við fólksfjölda en í Ósló, eða 25.734. Þeim fjölgaði um 25 prósent síðustu þrjá mánuði. Í apríl voru rafskúturnar 200 á hverja tíu þúsund borgarbúa. Í Stokkhólmi voru þær 125 og innan við fimmtíu í Berlín, París og Róm, að því er kemur fram í frétt Verdens Gang. Rafskútuleigur verða samkvæmt ákvörðun borgarráðs að fækka farartækjunum niður í átta þúsund.
Í upphaflegri tillögu sem borgarráð tók til umræðu var gert ráð fyrir að bann við leigunni stæði frá eitt að nóttu til fimm. Henni var breytt eftir athugasemd frá háskólasjúkrahúsinu í Ósló. Þar kemur fram að flest rafskútuslys verði milli klukkan ellefu og miðnættis.
Í nýrri skoðanakönnun meðal borgarbúa kemur í ljós að tæplega sjötíu prósent þeirra vilja banna rafskútur alfarið á götum og gangstéttum höfuðborgarinnar. Auk slysahættunnar fer það mest í taugarnar á fólki að sjá þær liggja eins og hráviði út um borg og bý og valda vegfarendum slysahættu.
Bannað verður að leigja út rafskútur í Ósló milli ellefu á kvöldin og fimm á morgnana frá fyrsta september. Hvergi í borgum og bæjum í Evrópu eru fleiri slík farartæki miðað við höfðatölu en í Óslóborg. Þeim verður fækkað umtalsvert.